**Omul cu două inimi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De mâna ta-s egale mărirea şi căderea,

Ating similitudini, rimează ca şi cum

Un om cu două inimi înalţă învierea

Pe fiecare cruce din margine de drum.

De mâna ta balanța-şi menţine echilibrul,

Pe talere de aur lumina cade blând,

Cu braţe inegale îmbrăţişând calibrul

Neliniştilor mele, dar cine ştie când

Mă vei lăsa de mână de-am să revin vreodată

Pe falia albastră dintre pământ şi cer,

Un om cu două inimi nu poate să străbată

Distanţa ce separă etern de efemer.

- Când alergăm de mână plutește-n fiecare

Corabia speranţei, nu pot să-ţi spun de ce

În piept am două inimi. Nimic să le separe

N-a existat pe lume. Iubito, unde e

Prea verde adevărul, minutul prea subţire?

Prin acul tău de fildeş strecoară-le şi-apoi

C-un degetar de aur, c-o dulce-alcătuire

Brodează veşnicia ce-așterne între noi

Poemele cu îngeri şi demoni deopotrivă,

Un om cu două inimi nu poate obosi

Chiar dacă lumea-ntreagă-și înalţă împotrivă

Oprobriile mute, de mână să mă ţii!

Liliana Trif Ioan Grigoraș